Z A P I S N I K

Sa 20. sjednice Općinskog vijeća Općine Starigrad održane dana 16. svibnja 2024. godine s početkom u 9:00 sati u vijećnici Općine Starigrad.

Prisutni vijećnici/ce: predsjednik Marko Marasović, Marijan Čavić, Višeslav Jure Dokoza, Dragan Bucić, Višnja Vukić, Jole Petričević, Marina Vukić

Odsutni vijećnici/ce: Maja Milovac i Ana Marija Krapić

Ostali prisustvovali: načelnik Marin Čavić, pročelnica Marina Milovac i voditeljica odsjeka Marija Jukić kao zapisničar

Utvrđivanje kvoruma: predsjednik je otvorio 20. sjednicu, konstatira da je na sjednici prisutno 7 od 9 vijećnika. Uz poziv je dostavljen prijedlog dnevnog reda. Stigao je jedan prijedlog za dopunu Dnevnog reda od vijećnika Višeslava Dokoza koji nije u skladu sa Poslovnikom. Predsjednik daje prijedlog Dnevnog reda na raspravu i glasovanje, te je usvojen većinom glasova – 6 Za, 1 Protiv – Višeslav Jure Dokoza.

Za sjednicu je utvrđen slijedeći:

DNEVNI RED

1. Usvajanje Zapisnika sa 19. sjednice Općinskog vijeća Općine Starigrad
2. Aktualno
3. Odluka o odabiru najpovoljnijeg ponuditelja za dodjelu dozvola na pomorskom dobru na području Općine Starigrad
4. Odluka o ukidanju statusa javnog dobra

**Ad.1). Usvajanje zapisnika sa 19. sjednice Općinskog vijeća Općine Starigrad**

Predsjednik Zapisnik sa 19. sjednice stavlja se na primjedbe, te je potvrđen sa – 6 glasova Za i 1 Suzdržan – Višeslav Jure Dokoza.

**Ad.2). Aktualno**

Načelnik daje izvješće o aktivnostima od zadnje sjednice: održana je svečana sjednica Općinskog vijeća povodom Dana općine, održan je memorijalni turnir Damir Tomljanović Gavran, 19.04. održana je javna tribina vezano za katastarsku izmjeru područja Velikog Rujna i Tribnja, radovi na Središnjem obalnom pojasu koji su u tijeku te će do turističke sezone biti završena glavnina poslova. Nadovezuje se na zahtjeve za dopunu Dnevnog reda vezano za dodjelu dozvola na pomorskom dobru i traženje vijećnika Dokoza da se produlji rok na 10 godina, donesen je Plan upravljanja pomorskim dobrom u kojem je definirano razdoblje na koje se daju dozvole, Zakon i Uredba propisuju razdoblje, u natječaju je raspisana dodjela dozvola na maksimalno dozvoljeno razdoblje, ne znam da li se ovo svjesno ili nesvjesno govori ili se radi o skupljanju političkih poena. Vezano za drugi zahtjev za dopunu dnevnog reda koji se odnosi na rad ugostiteljskih objekata također je zakonom definirano koji objekti mogu raditi i što moraju zadovoljavati za noćni rad. Višeslav Jure Dokoza: da li je Ana Prstec Marasović ravnateljica dječjeg vrtića podnijela ostavku i koji joj je status, također vezano za radno vrijeme ne samo ugostiteljskih objekata, više od 20 godina sam zastupao produženje radnog vremena zbog turističkog razvoja općine, i nisi ti Marine Čaviću bio za to da se daju dozvole na 5 godina nego si s Krstom Ramićem i Markom Marasovićem davao godinu za godinu, inicirao sam davanje dozvola na pomorskom dobru na dulji rok a ne da budu reketareni, što se tiče izmjere nekretnina koja slijedi tiče se upravo one nekretne koja je nezakonito dodijeljena Alfa Koić jdoo, koju sam ja vratio Podgorju. Načelnik: Ana Prstec Marasović dala je ostavku iz osobnih razloga trenutno radi do kraja mjeseca, vezano za rok za davanje koncesijskih odobrenja bio je u skladu sa starim zakonom, odobrenje se davalo na zahtjeve na rok 1 ili 5 godina (od 2004.g), većinom su se odobrenja davala godinu za godinu, onom tko zatraži rok od 5 godina treba županijski odjel dati potvrdu da neće ići u koncesioniranje i ostalo, ti nisi nikakvi inicijator, se tiče primjedbe vezane uz katastarsku izmjeru nije poznato da je itko prepisao vlasništvo Alfa Koić jdoo, možda ti znaš, možda si ti u tom sudjelovao. Njemu, kao i ostalim poljoprivrednicima, koje ne spominješ, su davane suglasnosti za ispašu. Vezano za prozivke za kupnju terena i sukob interesa koju sam kupio u skladu sa zakonom i važećom odlukom, za razliku od članova tvoje obitelji koji su kupovali od Općine Starigrad po smiješnoj cijeni od 30,00 kuna bez natječaja koji je kasnije preprodan. Marko Marasović se osvrnuo na prvo postavljeno pitanje i pojašnjava da nema nikakve veze, odnosno da ne bi mislili da je inicijator Višeslav Dokoza za otkaz Ane, a mogu samo reći da je puno više godina izdržala i bila na funkciji nego što je vijećnik bio na svojoj funkciji. Jole Petričević postavlja pitanje vezano za izgradnju vodovoda koji se sad radi do Koića, po mojim informacijama ona bi trebala ići do Čavića, odnosno ispod Čavića i obuhvaćeno je cijelo područje koje su kupili češki fond, ako je istina neka se proširi do Lađen porta gdje živi 40 ljudi, do kud ide taj vodovod, kako će se uključiti općina u izmjeru (V. Rujno i Tribanj) da se zaštite interesi ljudi jer je privatno vlasništvo uknjiženo na RH čini mi se da isti problem postoji i u Tribnju. Daje repliku vijećniku Višeslavu Juru Dokoza vezano za radno vrijeme 0-24 sata, ovo je drugačija destinacija aktivnog odmora, kupališnog i izletničkog za ljubitelje nacionalnog parka i prirode, ne radi se o destinaciji kao što je Zrće, Ibiza i slično. Načelnik: projekt magistralnog vodovoda za koji je nedavno ishodovana dozvola obuhvaća područje do Mandaline, odnosno do granice Općine Starigrad i nije nigdje definirano da se radi do Milovaca ili Koića. Oni priključci koji se rade se odnose na spajanje na tlačni vodovod a područje ispod ceste također može biti spojeno kad se izgradi sekundarna mreža. Vezano uz pitanje o katastarskoj izmjeri, radi se o čestici zemlje 409/1 koja je nagodbom uknjižena kao vlasništvo RH, što nesporno i jest vlasništvo RH, da je bila na općini isto bi trebalo dokazati vlasništvo, naravno da će općina stajati iza ljudi i na sve načine pomoći da se uknjižavaju. Bit katastarske izmjere je da se formiraju čestice i da se na temelju toga stvore pretpostavke za uknjižbu. Višeslav Jure Dokoza: Jole Petričević namjerno širi laži o meni, nisam pristaša Ibize ni Zrća već sasvim drugog pristupa razvoju turizma, replika na ono što konstanto izmišljaš da nije potrebno raditi izmjeru govorio si da je treba raditi sad govoriš da ne treba, da nije bilo slučaja Alfa Koić jdoo ne bi bilo ni izmjere ovog djela. Jole Petričević: ono što zazivaš ovdje to prelazi svaku mjeru.

U 9:22 zatvara se točka dnevnog reda.

**Ad.3). Odluka o odabiru najpovoljnijeg ponuditelja za dodjelu dozvola na pomorskom dobru na području Općine Starigrad**

Načelnik daje uvodno izlaganje: Na temelju Plana upravljanja pomorskim dobrom na području Općine Starigrad za razdoblje od 2024.-2028. i Uredbe o vrstama djelatnosti i visini minimalne naknade za dodjelu dozvola na pomorskom dobru raspisan je Javni natječaja za dodjelu dozvola na pomorskom dobru (31 mikrolokacija). Na natječaj je pristiglo 29 ponuda od čega 28 udovoljava uvjetima. Prijedlog Odluke dostavljen je u materijalima za sjednicu. Prijedlog Odluke daje se na raspravu i na glasovanje.

Općinsko vijeće Općine Starigrad, jednoglasno je – 7 glasova Za, donijelo

**Odluku**

o odabiru najpovoljnijeg ponuditelja za dodjelu dozvola na pomorskom dobru na području Općine Starigrad.

*Odluka čini sastavni dio Zapisnika.*

*U raspravi su sudjelovali: Višeslav Jure Dokoza*

**Ad.4). Odluka o ukidanju statusa javnog dobra u općoj uporabi na čest. br. 3081/2 k.o. Starigrad**

Načelnik daje uvodno izlaganje: nekretnina označena kao čest. br. 3081/2 k.o. Starigrad, dvorište 44 m2 i stambena zgrada 133 m2 ne predstavljaju nerazvrstane ceste – javno dobro u općoj porabi te se predlaže ukidanje statusa. Prijedlog dana na raspravu i glasovanje.

Općinsko vijeće Općine Starigrad, većinom glasova je – 6 glasova Za, 1 Suzdržan – Višeslav Jure Dokoza, donijelo

**Odluku**

o ukidanju statusa javnog dobra u općoj uporabi na čest. br. 3081/2 k.o. Starigrad.

*Odluka čini sastavni dio Zapisnika.*

*U raspravi su sudjelovali: Višeslav Jure Dokoza*

Sjednica je završila sa radom 9:27 sati.

Prijepis zapisnika sačinila Predsjednik Općinskog vijeća

Marija Jukić Marko Marasović, v.r.